สังคมข่าวหุ้น
*ตลาดหุ้นไทยวานนี้ (12 ม.ค.) พลิกปิดบวก โดยดัชนีปิดตลาดที่ระดับ 1,539.85 จุด เพิ่มขึ้น 3.36 จุด หรือ 0.22% มูลค่าการซื้อขาย 9.02 หมื่นล้านบาท รับมาตรการกระตุ้นบริโภค-เยียวยาโควิด โบรกฯมองวันนี้ (13 ม.ค.) เสี่ยงพักตัวหลังขึ้นไปมากแล้ว พร้อมให้แนวรับ 1,527-1,532 จุด และแนวต้าน 1,550 จุด
12 ม.ค. 2564

ดวงดี
*ตลาดหุ้นไทยวานนี้ (12 ม.ค.) พลิกปิดบวก โดยดัชนีปิดตลาดที่ระดับ 1,539.85 จุด เพิ่มขึ้น 3.36 จุด หรือ 0.22% มูลค่าการซื้อขาย 9.02 หมื่นล้านบาท รับมาตรการกระตุ้นบริโภค-เยียวยาโควิด โบรกฯมองวันนี้ (13 ม.ค.) เสี่ยงพักตัวหลังขึ้นไปมากแล้ว พร้อมให้แนวรับ 1,527-1,532 จุด และแนวต้าน 1,550 จุด
*สำหรับช่วงนี้มีประเด็นเรื่องหุ้นฟรีโฟลตต่ำให้ได้ยินกันแทบทุกวัน บรรดาโบรกเกอร์ก็ออกมาเตือนให้ระมัดระวัง ร้อนถึงสำนักงาน ก.ล.ต.ต้องประสานไปยังตลาดหลักทรัพย์ฯ เพื่อขอให้พิจารณาทบทวนหลักเกณฑ์การกระจายการถือหุ้นโดยผู้ถือหุ้นรายย่อย (free float) ของบริษัทจดทะเบียนให้สามารถซื้อขายได้อย่างคล่องตัวในราคาที่เหมาะสม และพิจารณาทบทวนมาตรการขึ้นเครื่องหมายเตือนผู้ลงทุน โดยเฉพาะอย่างยิ่งหุ้นที่มีฟรีโฟลตต่ำ รวมถึงมาตรการอื่นใด เพื่อคุ้มครองประโยชน์ของผู้ถือหุ้นและผู้ลงทุน
*มากันที่หุ้น JMART โดย “อดิศักดิ์ สุขุมวิทยา” ประธานเจ้าหน้าที่บริหาร แย้มแผนโตรับเปิดศักราชปีฉลู ส่งสัญญาณ ธุรกิจการเงินภายใต้การบริหารทั้ง เจเอ็มที และซิงเกอร์ ยังโดดเด่น ล่าสุดประกาศ แปลงสภาพใบสำคัญแสดงสิทธิที่จะซื้อหุ้นสามัญของ JMT-W2 เพิ่มเติมอีก 250 ล้านบาท รวมทั้ง แปลงสภาพ SINGER-W1 ที่ถือไว้ทั้งหมด มูลค่า 189 ล้านบาท เพื่อสร้างฐานเงินทุนที่แข็งแกร่งในการขยายพอร์ตดันกำไรปี 64 ทะยานต่อ เชื่อมั่นในศักยภาพของพลังในเครือ สะท้อนความสำเร็จจากวิกฤติในช่วงที่ผ่านมา กลุ่มเจมาร์ทสร้างโอกาสในการโตคาดทำ All time high ได้ตามแผน
*“จักรพงษ์ จักราจุฑาธิบดิ์” ประธานเจ้าหน้าที่บริหารและกรรมการผู้จัดการ JKN ประเมินตลาดจำหน่ายลิขสิทธิ์คอนเทนต์ปี 64 ยังแรงต่อเนื่อง หลังโควิด-19 แพร่ระบาดระลอกใหม่ ชูจุดแข็งด้าน CEO Branding ปั้นคอนเทนต์รายการแนวไลฟ์สไตล์ออกอากาศผ่านทีวีดิจิทัลและแพลตฟอร์มออนไลน์ หวังเสริมความหลากหลายด้านลิขสิทธิ์คอนเทนต์มากขึ้น ขณะที่ตลาดต่างประเทศมั่นใจฮอตไม่เลิก หลังช่อง 8 ไว้ใจให้ JKN นำทัพลิขสิทธิ์คอนเทนต์ออกไปจำหน่ายทั่วโลก คาดดันสัดส่วนรายได้จากต่างประเทศเพิ่ม
*มาต่อกันที่ บริษัท สวนอุตสาหกรรมโรจนะ จำกัด (มหาชน) หรือ ROJNA ชูธุรกิจไฟฟ้ายังหนุนรายได้ดี เร่งเดินหน้าโซลาร์รูฟท็อป แย้มลูกค้าญี่ปุ่นสนใจลงทุน พร้อมเดินหน้าพัฒนานิคมโรจนะหนองใหญ่ จ.ชลบุรี รองรับ EEC มูลค่ากว่า 4.1 พันล้านบาท คาดเปิดดำเนินการปี 67
*บริษัท อิออน ธนสินทรัพย์ (ไทยแลนด์) จำกัด (มหาชน) หรือ AEONTS แจ้งตลาดหลักทรัพย์ฯ ผลดำเนินงานไตรมาส 3 (สิ้นสุด 30 พ.ย. 63) มีกำไร 1,009.45 ล้านบาท เพิ่มขึ้น 2% เมื่อเทียบกับช่วงเดียวกันปีก่อน ที่มีกำไร 990.77 ล้านบาท โดยมีรายได้รวมอยู่ที่ 5,257 ล้านบาท ลดลง 12% เนื่องจากสถานการณ์การแพร่ระบาดของโควิด-19 และภาวะเศรษฐกิจชะลอตัว ทำให้ผู้บริโภคระมัดระวังการใช้จ่ายมากขึ้น โดยเฉพาะอย่างยิ่งการเบิกถอนเงินสดล่วงหน้าจากบัตรเครดิต และสินเชื่อยัวร์แคช
*โควิด-19 ที่กลับมาแพร่ระบาดอีกระลอก “ประสิทธิ์ บุญดวงประเสริฐ” ซีอีโอ ซีพีเอฟ ไม่ประมาท “ยกการ์ดสูง” ดูแลสุขภาพและความปลอดภัยพนักงานทุกคนทั้งไทยและต่างชาติ พร้อมทั้งสานต่อ โครงการ “ CPF ส่งมอบอาหารจากใจ ร่วมต้านภัย COVID-19” ต่อเนื่อง นำอาหารพร้อมรับประทานปลอดภัยกว่า 61,200 แพ็ก ช่วยแบ่งเบาภาระทีมแพทย์-พยาบาล 15 โรงพยาบาลในจังหวัดพื้นที่สีแดง และยังนำอาหารกว่า 30,000 แพ็กและไข่ไก่สด 10,000 ฟองช่วยบรรเทาความเดือดร้อนให้พี่น้องแรงงานจากประเทศเพื่อนบ้านในสมุทรสาคร รวมทั้งผนึกพลังกับหลายภาคส่วนให้ความช่วยเหลือด้านอาหารกับประชาชนที่เดือดร้อน หวังที่จะช่วยให้ประเทศไทยก้าวผ่านวิกฤตินี้ได้อีกครั้ง